CELEX: 32021D0044
Language: ro
Date: 2021-01-19 00:00:00
Title: Decizia de punere în aplicare (UE) 2021/44 a Comisiei din 19 ianuarie 2021 privind autorizarea Italiei de a continua să utilizeze anumite estimări aproximative pentru calculul bazei resurselor proprii provenite din TVA în ceea ce privește transportul de pasageri până la sfârșitul anului 2024 [notificată cu numărul C(2021) 71] (Numai textul în limba italiană este autentic)

21.1.2021   
               
               
                  RO
               
               
                  Jurnalul Oficial al Uniunii Europene
               
               
                  L 20/1
               
            
         DECIZIA DE PUNERE ÎN APLICARE (UE) 2021/44 A COMISIEI
         din 19 ianuarie 2021
         privind autorizarea Italiei de a continua să utilizeze anumite estimări aproximative pentru calculul bazei resurselor proprii provenite din TVA în ceea ce privește transportul de pasageri până la sfârșitul anului 2024
         
            
               [notificată cu numărul C(2021) 71]
            
         
         (Numai textul în limba italiană este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Tratatul de instituire a Comunității Europene a Energiei Atomice,
         având în vedere Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (1), în special articolul 6 alineatul (3) a doua liniuță,
         după consultarea Comitetului consultativ privind resursele proprii,
         întrucât:
         
                     (1)
                  
                  
                     În temeiul articolului 371 din Directiva 2006/112/CE a Consiliului (2), statele membre care, la 1 ianuarie 1978, scuteau operațiunile enumerate în partea B din anexa X la directiva menționată pot continua să scutească respectivele operațiuni, în condițiile aplicabile în statul membru în cauză la data respectivă. În conformitate cu articolul 2 alineatul (2) din Regulamentul (CEE, Euratom) nr. 1553/89, aceste operațiuni trebuie luate în considerare la stabilirea bazei resurselor proprii provenite din taxa pe valoarea adăugată (TVA).
                  
               
                     (2)
                  
                  
                     Prin Decizia de punere în aplicare (UE, Euratom) 2015/2190 a Comisiei (3), Italia a fost autorizată să utilizeze estimări aproximative în ceea ce privește transportul de pasageri și alte operațiuni, astfel cum sunt menționate în partea B punctul 10 din anexa X la Directiva 2006/112/CE, în scopul calculării bazei resurselor proprii provenite din TVA pentru perioada 1 ianuarie 2015-31 decembrie 2019.
                  
               
                     (3)
                  
                  
                     În scrisoarea din 2 aprilie 2019, Italia a solicitat Comisiei autorizarea de a continua să utilizeze anumite estimări aproximative pentru calculul bazei resurselor proprii provenite din TVA. În special, Italia nu poate face calculul precis al bazei resurselor proprii provenite din TVA pentru operațiunile menționate în partea B punctul 10 din anexa X la Directiva 2006/112/CE în ceea ce privește transportul de pasageri și alte operațiuni menționate la punctul respectiv. Este probabil ca astfel de calcule să implice o sarcină administrativă nejustificată pentru Italia în raport cu efectul operațiunilor respective asupra bazei totale a resurselor proprii provenite din TVA ale acesteia. Italia poate face un calcul utilizând estimări aproximative pentru această categorie de operațiuni. Prin urmare, Italia ar trebui să fie autorizată să calculeze în continuare baza resurselor proprii provenite din TVA utilizând estimări aproximative în ceea ce privește transportul de pasageri și alte operațiuni, astfel cum sunt menționate în partea B punctul 10 din anexa X la Directiva 2006/112/CE.
                  
               
                     (4)
                  
                  
                     Din motive de transparență și de securitate juridică, este necesar să se limiteze în timp aplicabilitatea acestei autorizări,
                  
               ADOPTĂ PREZENTA DECIZIE:
         
            Articolul 1
            În scopul calculării bazei resurselor proprii provenite din TVA pentru perioada 1 ianuarie 2020-31 decembrie 2024, Italia este autorizată să utilizeze estimări aproximative în ceea ce privește transportul de pasageri și alte operațiuni, astfel cum sunt menționate în partea B punctul 10 din anexa X la Directiva 2006/112/CE.
         
         
            Articolul 2
            Prezenta decizie se adresează Republicii Italiene.
         
         
            Adoptată la Bruxelles, 19 ianuarie 2021.
            
               
                  Pentru Comisie
               
               Johannes HAHN
               
                  Membru al Comisiei
               
            
         
         
            (1)  JO L 155, 7.6.1989, p. 9.
         
            (2)  Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).
         
            (3)  Decizia de punere în aplicare (UE, Euratom) 2015/2190 a Comisiei din 25 noiembrie 2015 de autorizare a Italiei să utilizeze anumite estimări aproximative pentru calculul bazei resurselor proprii provenite din TVA (JO L 312, 27.11.2015, p. 24).